Crna duša (Glava III)
<s>Crna duša</s>

<s>Hamzino putovanje do Rima proteklo je u etapama od kojih je svaka za sebe predstavljala neponovljiv doživljaj.</s><s>Taksijem do tunela, prolazak kroz tunel, pa nekim vojnim džipom do Hrasnice.</s><s>Pješačenje uz Igman mu je pričinilo velike teškoće.</s><s>Posebno prvi dio, uz rižu.</s><s>Bilo je već kasno poslijepodne kad se popeo na prevoj Igmana.</s><s>Na rampi poznati vojni policajci.</s><s>Kafa, priče, sjećanja.</s><s>Policajci dokoni.</s><s>Malo ljudi izlazi iz Sarajeva.</s><s>Negdje prije ponoći autobus do Tarčina.</s><s>Autobus je bio ruina, bez prozora, vrata, sav izrešetan gelerima i mecima svih mogućih kalibara.</s><s>Putnici prouče nešto ili se pomole prije ulaska.</s><s>Tu noć su imali sreće, i izuzev što su nekoliko puta zalijegali na pod, kada bi se autobus previše približio četničkim položajima, ništa se značajnije nije desilo.</s><s>Doduše, šofer je, vozeći bez svjetala po mrklom mraku, nekoliko puta uspio zaustaviti vozilo iznad same provalije.</s><s>Ali, to je spadalo u normalan sadržaj vožnje.</s><s>Tarčin.</s><s>Mali gradić na domak Sarajeva, prije rata je bio poznat kao sanatorijum za plućne bolesti.</s><s>U ratu skoro najvažnija raskrsnica na slobodnoj teritoriji.</s><s>Vozač im saopšti da imaju pauzu dok ne svane, jer su punktovi na putu za Kiseljak, Visoko i Zenicu zatvoreni noću.</s><s>Svi uđoše u kafanu.</s><s>U jednoj kući, pored ceste, neka domaćica, čiji je muž poginuo početkom rata, otvorila kafanu u dnevnoj sobi.</s><s>Ljudi putuju, a svi u Tarčinu moraju čekati.</s><s>Ili noć da putuju na Igman pa u Sarajevo, ili dan da putuju prema Zenici ili Mostaru.</s><s>Soba je topla, kafa jaka, i svima je bilo dobro.</s><s>Kafana je radila 24 sata svih sedam dana u hefti.</s><s>Sjedi se na sećijama.</s><s>Zidovi prekriveni rančevima domaće izrade.</s><s>Ljudi putuju, a svi koji ulaze u Sarajevo nose hranu.</s><s>Najviše hrane se može ponijeti u rancu.</s><s>"Posao dobro ide, hvala Bogu," kaže otresita vlasnica kafane.</s><s>Hamza je popio nekoliko kafa.</s><s>U uglu sobe novi biznis.</s><s>Postarija seljanka čita sudbinu iz fildžana nekim djevojkama.</s>

<s>Kad je svanulo, krenuše dalje.</s><s>Svakih deset-petnaest kilometara novi punkt.</s><s>Armija R BiH i HVO, naizmjenično.</s><s>Kiseljak, ustaško uporište u ratu.</s><s>Odavde su ustaški bojovnici kretali u Ahmiće i druga sela koja su potpuno uništili.</s><s>Hrana u Kiseljaku je dosta jeftinija, pa putnici koriste priliku da se snabdiju.</s><s>Hamza nije izlazio.</s><s>U Visokom mijenjaju autobus.</s><s>Skoro nov, luksuzan, radi kasetofon.</s><s>Divota.</s><s>Malo poslijepodne, Zenica.</s><s>Putovanje za koje je u miru trebalo nešto manje od jednog sata, sada je trajalo preko trideset sati.</s><s>Hamza kupi kartu za Split za sutra ujutro.</s><s>Mnogo novih prevozničkih kompanija je otvoreno.</s><s>Vlasnici uglavnom Hrvati, zato što se uglavnom putuje kroz područja koja kontroliše HVO odnosno kroz Hrvatsku.</s><s>Prespavao je kod prijatelja iz VII Muslimanske.</s><s>Ujutro u 5:30 krenuo je za Split.</s>

<s>Nekad pitoma sela pored puta od Zenice do Travnika i Bugojna pružala su tužnu sliku.</s><s>Iz potpuno neshvatljivog razloga, povampireni ustaški fašizam se obrušio na tu pitominu i teška zgarišta su svjedočila o divljanju ustaških zločinaca.</s><s>Zbog divljanja i genocida nad nemoćnim stanovnicima sela srednje Bosne, na sudu za ratne zločine u Hagu će se kasnije pojaviti članovi rukovodstva tzv. Herceg Bosne.</s><s>Nekoliko dana prije odlaska u Hag, neke od njih, hrvatski predsjednik dr. Franjo Tuđman odlikovao je dodjeljivanjem Ordena Zasluga za Hrvatsku.</s>

<s>Split.</s><s>Ponos Dalmacije.</s><s>Privredni, kulturni, sportski, turistički i svaki ini centar ovog dijela Hrvatske.</s><s>Na raskršću važnih puteva Mediterana, Split je stoljećima san i cilj putnika namjernika.</s><s>Dobri putevi, aerodrom i luka su im omogućavali dolazak.</s><s>U ratu, Split je jedan od najvećih gubitnika.</s><s>Od internacionalnog i kosmopolitskog grada, Split se pretvara u balkansku jazbinu zatrovanu i zatrpanu fašizmom, nacionalizmom i šovinizmom.</s><s>I sami pitomi i gostoljubivi Dalmatinci su zbunjeni i izgubljeni pred najezdom zapadno-hercegovačkih varvara u bijelim čarapama.</s><s>Najveći dio domaćeg stanovništva, Dalmoši, živi povučeno, vrijeme provodi u kućama i trudi se da bude što neprimjetniji kad mora da izađe napolje.</s>

<s>Korak po korak, Hamza došeta do Splitske luke.</s><s>Imao je sreću.</s><s>Trajekt "Rijeka" - Jadroplovidbe kretao je te noći za Ankonu.</s><s>Hamza kupi kartu i nekoliko časopisa.</s><s>Sjede u kafanu.</s><s>Ovlaš preleti očima po naslovima i odusta od čitanja.</s><s>Pušeći i ispijajući kafe sačeka vrijeme za ukrcavanje.</s>

<s>Trajekt "Rijeka" imao je tri palube i kabine za spavanje.</s><s>Hamza se odluči za najgornju palubu na kojoj je bio smješten veliki restoran i free shop.</s><s>Udobno se zavali i noć provede u drijemežu između sna i jave.</s><s>U hladno, sivo praskozorje, "Rijeka" pristade u Ankoni.</s><s>Italijanski carinici se ukrcaše na brod.</s><s>Putnici su u koloni čekali da obave carinske formalnosti.</s><s>Nakon kraćeg ispitivanja, pošto je došao na red, Hamzu izdvojiše u stranu.</s><s>Srpljivo je čekao satima.</s><s>Konačno i posljednji putnik napusti brod.</s><s>Ispitivanje je ponovo počelo: zašto putuje u Italiju, kod koga, ima li njegovu adresu, od kada ga poznaje, ima li novaca, koliko, pokaži,... konačno se carinici usaglasiše i odlučiše da mu dozvole ulaz u Italiju.</s>

<s>Bilo je oko pola deset kada je Hamza stupio na italijansko tlo.</s>

<s>Imajući sve vrijeme svijeta na raspolaganju, Hamza je lagano šetao gradom.</s><s>Svrati na kafu, pa na picu, pa opet kafu.</s><s>U neko doba došeta tako do željezničke stanice.</s><s>U prvim večernjim satima bio je u vozu za Rim.</s>

<s>Voz je bio turistički, bez kupea.</s><s>Bučni Talijani su diskutovali o politici, fudbalskom prvenstvu, školi, prošlim i budućim godišnjim odmorima.</s><s>Sva ta buka uspava Hamzu i on, nakon dugo, dugo vremena utonu u dubok i okrepljujući san.</s>

<s>Na željezničkoj stanici u Rimu vladala je gužva.</s><s>Ni po čemu se nije moglo primijetiti da je ponoć dobrano prošla.</s><s>Mnogobrojne prodavnice suvenira, restorani, prodavnice brze hrane.</s><s>Na platou izvan željezničke stanice, prijateljice noći.</s><s>Malo dalje, na uglu grupa makroa nadgleda njihov rad.</s><s>Na jednom kiosku u blizini Hamza ugleda novine iz Bosne.</s><s>Šetkao je po stanici i oko nje do deset sati, a onda uze taksi i dade Dervinu adresu.</s><s>Uskoro taksi napusti uličnu gužvu centra i zaputi se tihim ulicama naselja sa starim raskošnim vilama.</s><s>Naselje je na jednom od sedam zlatnih brežuljaka sa veličanstvenim pogledom na grad.</s><s>Zaustaviše se pred velikim vratima koja su dijelila imanje od ulice.</s><s>Ulazna kapija, od kovanog gvožda, obojena je u crno.</s><s>Hamza potraži zvono i pošto ga ne nađe otvori vrata i uđe u dvorište.</s><s>Od kapije prema kući vodi široka pošljunčana staza.</s><s>Staza ide ravno desetak metara a onda, prvo skrećući desno i savijajući ulijevo, vraća se nazad i, praveći savršen krug, ispred kuće, uvire u sebe.</s><s>U sredini kruga kamena fontana, stara vjerovatno kao i sama kuća, a oko nje ružičnjak.</s><s>Sa obje strane kuće, visoko drveće.</s><s>Uske, pošljunčane stazice između drveća gube se iza kuće u dubini parka.</s><s>Sama kuća je impozantna građevina čija je lijeva strana skoro potpuno obrasla bršljanima.</s><s>Velika ulazna vrata, boje starog ćilibara sa umjetničkim duborezom, dijele je na dva simetrična dijela.</s><s>S obje strane, u prizemlju i na spratu je po šest prozora.</s><s>Većina je zatvorena teškim, drvenim, zelenim kapcima.</s><s>Ispred centralnog dijela kuće, trijem pridržavaju visoki kameni stubovi.</s><s>Sve u svemu, kuća djeluje dostojanstveno i pomalo rezervisano.</s><s>Hamzi se učini kao kuća koja se vremenom zavoli i u kojoj mogu živjeti sretni ljudi.</s><s>Na zidu pored vrata, u zelenom mramoru taster za zvono.</s><s>Hamza pozvoni.</s>

<s>Domalo vrata otvoriše dva sjajna, krupna, crna oka i čaroban osmijeh:</s>

<s>- Si sinjore?</s>

<s>- Ja, ovaj, hm, htio bih govoriti sa gospodinom Dervom.</s>

<s>- Ne razumijem, - djevojka se smijala Hamzinoj zbunjenosti.</s>

<s>- Gospodin, sinjor Dervo?</s>

<s>- Oooo, sinjor Dervoo, si sinjore, - rukom ga pozva da uđe u kuću.</s><s>Iz dubine kuće začu se lupa vrata i krupan muški glas na čistom bosanskom jeziku sasu čitavu bujicu prijekora na djevojku.</s><s>Djevojka se samo nasmija i raširi ruke kao da želi reći "on je takav i ništa se tu ne može uraditi".</s><s>Poslije par trenutaka pred Hamzom se pojavi starac.</s><s>Dervo.</s>

<s>Hamza je o njemu znao samo to da je Avdagin prijatelj.</s><s>Odavno.</s><s>Avdaga ga nije spominjao.</s><s>Bar ne pred Hamzom.</s><s>Dervo je bio starac od nekih 75 godina, potpuno sijed, malo povijenih leđa, ali još uvijek snažan.</s><s>Svježe obrijan, bijela košulja, kravata, u teškom kućnom vunenom ogrtaču i kožnim papučama.</s>

<s>- Selam alejkum, - Hamza progovori prvi.</s><s>Dervo mu čvrsto steže ruku: -</s>

<s>Alejkumu selam.</s><s>Ti ćeš dakle biti Zlato Avdagino?</s><s>Ha?</s><s>Čekaj čekaj, de, da te malo vidim, okreni se malo, taaako, - vidjevši Hamzin ispitivački pogled i tragove negodovanja u njemu, Dervo prasnu u smijeh.- De, de, de, nemoj mi se odmah kostriješiti.</s><s>Pravi Avdaga.</s><s>Drugačija kosa, malo lice, sve u svemu malo nježniji, ali, Boga mi, pravi Avdaga.</s><s>Zlato Avdagino.</s><s>Ha, ha, ha, ha....</s><s>Hajde ulazi, ulazi.</s><s>Sabrina, Sabrina!</s><s>Bože sačuvaj ove moje Tunižanke.</s><s>Sabrina!- galameći Dervo nije primijetio da je djevojka već došla i smiješeći se gledala ga s vrata koja su vodila u dnevnu sobu.</s>

<s>- A tu si... - Dervo nešto smrsi na talijanskom i djevojka se izgubi na stepeništu koje je vodilo na sprat.</s>

<s>- Rekao sam joj da napravi kafu i doručak i da ti pripremi sobu i kupatilo.</s><s>Hajdemo u salon, za mene je tamo najprijatnije.</s>

<s>Salon je u stvari bio ogromna prostorija koja je služila kao dnevni boravak i terpezarija za svečane prilike.</s><s>Na desnoj strani bio je ogroman sto za dvanaest osoba, iako se za nuždu moglo smjestiti najmanje još toliko gostiju.</s><s>Malo dale veliki trosjed, dvosjed i fotelja poredani oko malog stolića.</s><s>Pored zida, starinska komoda koja je služila kao šank sa flašama pića iz cijelog svijeta, posudom za led i kristalnim čašama.</s><s>Na suprotnom zidu kamin uraden u kombinaciji mramora i lomljenog kamena.</s><s>U njemu je veselo pucketalo nekoliko cjepanica.</s><s>Preko cijelog salona, sretno ukomponovana, tri velika perzijska ćilima različitih boja i dezena.</s><s>Ispred kamina kožne fotelje.</s><s>Dervo posadi Hamzu u jednu, primače drugu bliže njemu, sjede i zagleda se pomno u Hamzu:</s>

<s>- Avdagino zlato?</s><s>Ha?</s><s>Avdagino zlato?</s><s>Ha, ha, ha, ha,...</s><s>E, baš mi je drago što nisam umro ljetos.</s><s>Hej, hej.</s><s>Zadnjih dvadest godina nisam dobio bolji poklon.</s><s>A onaj magarac, Avdaga, sakriva te ko zna gdje već 25 ili 27 godina.</s><s>Koliko je tebi?</s>

<s>- Dvadest sedam.</s>

<s>- Eto vidiš.</s><s>A,... - Sabrina uđe noseći tablu na kojoj se pušila kafa, mlijeko, keksi i kolači.</s><s>Nasmiješi se Dervi, ovlaš pogleda Hamzu i izađe.</s>

<s>- Da se ne smije ovako veselo, davno bih je otpustio.</s><s>Ništa ne radi.</s><s>Ali, osmijeh joj vrijedi duplo više nego što je plaćam.</s><s>Hamza se obazre po salonu.</s><s>Sve je blistalo od čistoće, od ručki na vratima, prozora, zavjesa do svakog komada namještaja, i pomisli da to neće biti baš istina.</s>

<s>Dervo im nasu kafu, sačeka da Hamza zapali cigaretu pa otpoče:</s>

<s>- Pa, pričaj.</s><s>Kako mi je Avdaga?</s><s>Kako mu je Amerikanka?</s>

<s>- Kakva Amerikanka?</s>

<s>- Tvoja mati.</s><s>Avdagina žena.</s><s>Hej, hej, čekaj malo.</s><s>Nemoj mi reći da ne znaš da ti je mati Amerikanka?</s><s>Ha?</s>

<s>Dervo prasnu u smijeh.</s>

<s>- Stari lukavac.</s><s>Ja mislio on te poslao da mi ispričaš šta i kako, a on tebe poslao da ja tebi ispričam šta i kako.</s><s>A,... - zaškilji očima. - Da ti nije slučajno rekao da ne pričaš sa mnom? - Nije.</s><s>Samo je rekao da te ne slušam previše.</s>

<s>- Zlato Avdagino.</s><s>Blago mom Avdagi.</s><s>Nego, šta ti je bilo sa licem? - Iz rata. - Vidim i ja da je iz rata.</s><s>Nije od ljubljenja.</s><s>A kako?</s>

<s>- Ranjen sam.</s>

<s>- Aaa, vidim.</s><s>Nećeš da pričaš.</s><s>Ako, zlato Avdagino, ako.</s><s>Ako ništa drugo, sa ovim godinama sam naučio da ne pitam puno puta.</s><s>Nego, da se malo vratimo unazad.</s><s>Šta ti u stvari znaš o Avdagi i Azri?</s>

<s>Hamza ga je gledao snebivajući se.</s><s>Kako to misli ovaj čudni starac?</s><s>Šta zna o rođenom ocu i materi?</s><s>Šta ne zna?</s><s>Zna sve što sva djeca znaju o roditeljima.</s><s>Pogađanje Hamzinih misli izazva novi talas oduševljenja kod Derve:</s>

<s>- Znaš šta, zlato Avdagino?</s><s>Meni možeš sve reći.</s><s>Ali stvarno.</s><s>Ovdje zidovi nemaju uši.</s><s>A sve što meni kažeš ide sa mnom u grob.</s><s>A to nije daleko.</s>

<s>- Ma, niste vi još za groba.</s>

<s>- I nisam, da znaš.</s><s>Vidi ovo! - starac uze novčić iz džepa uze ga između palca i kažiprsta desne ruke i snažno stisnu.</s><s>Novčić se savi kao čep na boci.</s>

<s>-Ha?</s><s>Šta veliš? - Hamza je zabezeknuto buljio</s>

<s>- Probaj ti.</s><s>Pipni, slobodno, pravi je.</s><s>Dervo se oduševljeno smijao.</s>

<s>- Nego, imam ja jednu ideju.</s><s>Hajde se ti osvježi, ja ću te čekati ovdje.</s><s>Sabrina!!!</s><s>Pokaži mu kupatilo i sobu.</s><s>Zlato Avdagino, ja ću biti ovdje kad završiš.</s>

<s>Hamza je navikao na bogastvo i racionalnu raskoš stare begovske kuće.</s><s>Ni novac nije nikad predstavljao problem u kući.</s><s>Ipak, ostao je bez riječi u velikoj sobi u koju ga je Sabrina dovela.</s><s>Kroz prozor se vidio veliki dio grada.</s><s>Rim se kupao u jesenjem suncu sa dijelovima koji su bili u sjeni rijetkih oblaka.</s><s>Kupatilo je bilo urađeno u kombinaciji crne i zlatne boje.</s><s>Velika crna kada, pozlaćene slavine, crni mramor.</s><s>Samo kupatilo je vrijedilo kao osrednja kuća u Sarajevu</s>

<s>Napunio je kadu i potonuo u vrelu i mirišljavu vodu.</s><s>Nakon podosta vremena, sišao je u salon.</s><s>Dervo je sjedio i zamišljeno zurio u vatru. - Da te nešto zamolim.</s><s>De, molim te, izvadi stvari iz torbe.</s><s>Hamza ga je upitno gledao.</s>

<s>- Znaš, dugo vremena, možda dvadesetak godina, proganjalo me je što nemam ništa iz stare kuće u Bosni.</s><s>Stalno sam pravio kombinacije šta bih uzeo da sam mogao.</s><s>Jako me interesuje šta sam propustio.</s>

<s>Hamza šutke izvadi stvari iz torbe.</s><s>Veš, dvoje čarape, košulja, džemper, pantole, mali zamotuljak, zamotani Kur'an.</s><s>Dervo priđe.</s><s>Uze Kur'an, odmota ga i prelista.</s>

<s>- Vrlo lijep.</s><s>Arapsko-bosanski.</s><s>Znaš li učit?</s><s>Mene, budale, šta ja pitam?</s><s>Normalno da znaš.</s><s>A šta je ovo?</s><s>Dervo otvori kutiju za duhan.</s><s>Unutra je bila mala videokaseta.</s>

<s>- Uspomene? - Hamza klimnu glavom.</s>

<s>- A ovo? - Dervo odmota zamotuljak.</s><s>Remenje, futrola i drška noža koja je virila iz futrole.</s><s>Bez riječi je razgledao remenje, zagledao futrolu i, na kraju, izvadio nož.</s><s>Pipao je oštricu, ispitivao kako leži u ruci u položaju prema gore, sa strane i prema dole.</s><s>Okrete se Hamzi, i kao da ga prvi put vidi, zagleda se u njega.</s>

<s>- Mora da si dobar ratnik.</s><s>I jednako dobar sa obje ruke,- konstatova.</s>

<s>- Otkud ti znaš?</s>

<s>- A ovo ti je Avdaga napravio? - Dervo odgovori pitanjem. - E, vidiš ova dva ureza u obliku pravougaonika na futroli i ove dvije halke.</s><s>Dešnjaci to imaju na lijevoj strani, a ljevaci na desnoj.</s><s>Ti imaš na obje.</s><s>A, ovo ti je moj i Avdagin izum.</s><s>Na Ruskom frontu, - Dervo zamišljeno zatrese glavom.</s>

<s>- Tugo moja.</s><s>Dvadeset godina ja sam pakovao i raspakivao svoju torbu i mijenjao šta da ponesem od kuće...</s><s>Nego voziš li ti? -</s>

<s>- Vozio sam.</s>

<s>- Jesi li ikad vozio ferari?</s>

<s>- Nisam.</s><s>Kakav ferari?</s>

<s>- Crveni.</s><s>Ferari mora da bude crven da bi bio ferari.</s><s>Isto kao što mercedes mora da bude crn ili jaguar - srebren.</s><s>Šta misliš da se mi sada malo provozamo.</s><s>Otićemo do Piazza Navona a onda, odmah iza Piazze, u Caffe della Pace.</s><s>Hajdemo sad pa ćemo pričati u autu.</s><s>Sabrina!</s>

<s>Sabrina je Dervi izgleda bila tačka na kraju rečenice.</s><s>Svaki razgovor je završavao sa: Sabrina!</s>

<s>Sabrina uđe u prostoriju i soba odmah postade svjetlija.</s><s>Presvukla se u džins.</s><s>Pantalone i jakna postavljena krznom.</s><s>Bijelo krzno na kragni činilo je dobar kontrast sa njenom crnom kosom.</s><s>Rolka boje džinsa samo je još više naglašavala obline grudi.</s><s>Hamza pomisli da bi gledanje Sabrine trebalo prepisivati na recept kod slučajeva depresije.</s>

<s>- Si sinjir Dervoo?</s>

<s>- Mi ćemo uzeti ferarija.</s><s>Ti uzmi neko drugo auto.</s><s>Ne brini ni za ručak ni za večeru.</s><s>Mi ćemo jesti napolju.</s><s>I budi dobra.</s>

<s>- Si sinjor Dervoo,</s>

<s>- Sabrina ga ovlaš poljubi u obraz i izađe.</s>

<s>- Eh, da sam bar jedno 40 godina mlađi, - uzdahnu Dervo.</s>

<s>-Hajdemo zlato Avdagino. - A što ti mene zoveš zlato Avdagino?</s>

<s>- Zato što si ti zlato.</s><s>Znaš, kad te čovjek vidi pomisli na zlato.</s><s>A drugo, onaj stari magarac mi je najdraži čovjek na svijetu.</s><s>Tako ja odjednom zovem tebe a izgovaram njegovo ime.</s><s>Ako ti smeta mogu te zvati samo Hamza.</s>

<s>- Ne smeta, samo pitam.</s>

<s>- Samo ti pitaj zlato Avdagino.</s>

<s>Ispred garaže stajao je ferari.</s><s>Mali crveni konjić na autu davao je status čovjeku koji ga je vozio.</s><s>Hamza sjede za volan i oprezno krenu.</s><s>Nakon par stotina metara on stisnu gas želeći osjetiti kako se auto ponaša.</s><s>Gume zaškripaše, prednji kraj se malo podiže i auto sunu naprijed kao iz katapulta izbačeno.</s>

<s>- Hej, polahko, polahko, - Hamza pritisnu kočnicu.</s><s>Dervo se smijao.</s>

<s>- Ako si imalo na Avdagu iz mladih dana, platićemo nekoliko kazni do Navone.</s><s>Znaš li ti da godinama nisam pričao naš jezik.</s><s>I sad prosto uživam u zvucima kao u muzici.</s><s>Hamza se također opustio, vozio je polahko i uživao.</s>

<s>- A ti stvarno ne znaš da ti je Azra Amerikanka? - Dervo ga upita na engleskom.</s><s>Hamza po automatizmu odgovori također na engleskom.</s>

<s>- Haaa!</s><s>Vidiš?</s><s>Ni ne primjetiš da pričaš na engleskom.</s><s>Zato što ti je maternji.</s><s>A jesi li se ikad zapitao, otkud u ona doba, da žena u mahali zna tako dobro engleski, ili da svira violinu. - Dervo se udobno namjesti u sjedištu, popravi sunčane naočale:</s>

<s>- Ja i Avdaga smo ti bili kao šipka i bubanj.</s><s>Je l' vidiš jednog, samo se okreni i drugi mora biti u blizini.</s><s>Ja sam već bio momak kad je on stasao.</s><s>Učio sam ga momkovanju.</s><s>Bile su to divne godine.</s><s>Onda je krenulo u Evropi.</s><s>Rat.</s><s>Ja sam stariji od Avdage i pomalo sam se interesovao za politiku.</s><s>Bilo mi je dosta naše truhle vlasti i političara, korupcije, mita, veza, intriga.</s><s>Cijela država je bila poput teškog bolesnika.</s><s>Posebno je bilo teška situacija sa muslimanskim narodom u toj Kraljevini Srba, Hrvata i Slovenaca.</s><s>Onda sam počeo slušati čovjeka koji se pojavio u Njemačkoj.</s><s>Govorio je o radu, redu, disciplini.</s><s>Govorio je o životnom prostoru za njegov narod.</s><s>Meni su već tada Sarajevo i Bosna izgledali kao kafez.</s><s>Vrtio sam se u krugu iz kojeg nisam mogao izaći.</s><s>U meni je bila krv dvadesetpetogodišnjaka koji je htio nešto više, bolje, jače, trajnije.</s><s>Želio sam da uzmem svu snagu svijeta, da je koncentrišem i da natjeram ovce da rade i žive po redu i zakonu.</s><s>Vidiš, nije me stid da to priznam.</s><s>Kad pređeš osamdeset godina nema više potrebe da lažeš ni sebe ni druge niti da tražiš olakšavajuće okolnosti za ono što si učinio.</s><s>Prilika mi se ukazala po dolasku Nijemaca u Sarajevo.</s><s>Brzina totalnog kraha vojske Kraljevine Jugoslavije samo je još više pojačala moje uvjerenje.</s><s>Bio sam prvi koji je potpisao za Legiju.</s><s>Avdaga je bio posljednji.</s><s>Pobjegao je od kuće.</s><s>Njega je privlačila avantura.</s><s>Bio je mlada životinja koja je željela da se dokazuje.</s><s>To je bila osnovna mala razlika između nas.</s><s>Ona se vremenom produbljavala i konačno izrasla u nepremostiv jaz.</s><s>Kod Staljingrada je pobjegao.</s><s>Pobio dosta GESTAPO-vaca i otišao.</s><s>U Njemačkoj komandi su zapisali "Nestao za vrijeme upada ruskih diverzanata." Znao sam da je pobjegao.</s><s>Nije bilo tog diverzanta koji je njega mogao uhvatiti.</s><s>Ubiti - možda, ali uhvatiti...</s><s>I čudno, iako je izgledalo nemoguće, ja sam bio siguran da će on uspjeti da prepješači Rusiju i da ćemo se vidjeti nekad u životu.</s><s>On je vidiš pobjegao, a ja sam ostao.</s><s>Do posljednjeg dana.</s><s>Zarobili su me saveznički vojnici negdje kod Hamburga, maja 1945. godine.</s><s>Nakon što je rat već bio gotov.</s><s>Većina preživjelih Nijemaca se poslije kajala.</s><s>Kao, nisu htjeli, nisu znali itd.</s><s>Ja se nisam kajao.</s><s>Dobro, bio sam zaluđen idejom, ali bilo je zaluđeno pola svijeta.</s><s>Zatim su slijedile godine po logorima.</s><s>Selili su nas iz logora u logor, ispitivali.</s><s>Nisam mogao više da podnosim ispitivanja.</s><s>Tražio sam da me ili ubiju ili puste.</s><s>Ja nisam mogao uticati da rat počne, niti da se završi.</s><s>Da sam se ja pitao bilo bi mnogo drugačije.</s><s>Ali...</s><s>Ja sam bio vojnik, ratnik.</s><s>Imao sam ideal i borio se za njega do zadnjeg.</s><s>U logoru nikad nisam rekao ni jednu lošu riječ o vojsci ili oficirima.</s><s>I, nećeš mi vjerovati, koliko mi je zemalja ponudilo azil.</s><s>Od Amerike, Kanade, Brazila.</s><s>Čini mi se svi osim Rusije.</s><s>Nije mi padalo na pamet da se vratim u Bosnu.</s><s>Izabrao sam Italiju.</s><s>Kao, bila je blizu.</s><s>A sada se pitam blizu čega?</s><s>U to doba u Italiji se teško živjelo.</s><s>Radio sam sve moguće poslove.</s><s>Istovarao brodove, pravio puteve, radio na željeznici, u željezarama.</s><s>Brzo sam shvatio da na taj način neću doći ni dokle.</s><s>I upisao sam škole.</s><s>Učio i radio.</s><s>Završio sam fakultet, magisterij.</s><s>Doktorirao.</s><s>Dobijao sam bolje i bolje poslove.</s><s>Postao sam suvlasnik u jednoj komapaniji, onda sam osnovao moju, itd.</s><s>Sve je nekako išlo samo po sebi.</s><s>Imam sve što se može zaraditi, a kao da nemam ništa.</s><s>Nikog od familije, neoženjen, bez djece.</s>

<s>- A odakle ti Sabrina?</s>

<s>- Poslali mi je iz agencije za rad u kući.</s><s>Djevojčurak.</s><s>Iz Tunisa je.</s><s>I tako, dan po dan.</s><s>Vidim vrijedna, pametna.</s><s>Njen smijeh me izvlači iz tuga i depresija u koje redovno zapadam.</s><s>Nema ništa između nas.</s><s>A i šta bi moglo da bude, - smije se. - I da ti ne dužim, natjeram ja nju da upiše školu.</s><s>Završi srednju u rekordnom roku.</s><s>Natjeram je da upiše fakultet.</s><s>Još godinu - dvije i biće doktorica.</s><s>Biće mi žao kad završi.</s>

<s>- Ja mislio ona kućna pomoćnica.</s>

<s>- To ti je naša igra.</s><s>Ja kao galamim, a ona se smije i tako nam prolaze dani.</s><s>Ovog ferarija, inače, ona vozi.</s><s>Ostavio sam joj testamentom nešto para.</s><s>Da može da počne nešto kad umrem.</s>

<s>- De ti meni sad reci za Avdagu i Azru.</s><s>Izgleda da ja stvarno malo znam o tome.</s>

<s>- Ovako, kad je Avdaga napustio ono selo koje smo zauzeli...</s>

<s>Hamza je vozio Rimom uzduž i poprijeko.</s><s>Sad je bio kod Vatikana, malo zatim je bio na Via Del Fori Imperijali i prolazio pored veličanstvenog Koloseuma, zatim se obreo na Piazza Del Popolo, u Ulici Del Corso prošao pored putokaza za fontanu di Trevi...</s><s>Dervo je pričao.</s><s>Govorio je polahko, tiho, starački.</s><s>Hamza je vozio i šutio.</s><s>Ni jednom riječju nije prekinuo starčevo izlaganje.</s>

<s>- ... i bili su mi jednom u gostima.</s><s>Davno.</s><s>Još su se prodavali šuškavci i gondole.</s><s>Ja ih molio da ostanu.</s><s>Plakao, prijetio, nudio, ucjenjivao.</s><s>Avdagi sam nudio jednu kompaniju, nudio da im kupim kuću, davao sve što se moglo dati samo da ostanu, da budemo zajedno.</s><s>Kaže, ne može živjeti bez sarajevskog zraka.</s><s>Ja mogu...</s>

<s>- Ja mu ga onda dođem kao pola kauboj.</s>

<s>- Pa tako nekako.</s><s>Iako Azra nije nikad spomenula ni odakle je, ni ime ni bilo šta drugo.</s>

<s>- Možda Avdagi? -</s>

<s>Sumnjam.</s><s>Nego, gdje smo ovo?</s><s>Čekaj malo.</s><s>Aha.</s><s>Skreni ovdje desno.</s><s>Još nekoliko kilometara pa smo u della Pace.</s>

<s>Caffe della Pace nalazi se u ulici pored Piazze Navona, jednog od elitnih mjesta u Rimu.</s><s>Kafana je otvorena neprekidno već preko sto godina i jedna je od najstarijih u Rimu.</s><s>Niko to nije zvanično proglasio ali nekako prešutno, della Pace je postala mjesto sastajanja svjetske "kreme džet seta" za vryeme boravka u Rimu.</s><s>Dolaze svi glumci svjeta, sportisti, sinovi i kćeri najbogatjih, dokone supruge svjetskih bogataša u pratnji još dokonijih ljubavnika, stari bogati homoseksualci u pratnji mladih i siromašnih Apolona i ukratko svi koji imaju višak novca i vremena i koji treba da se pokažu u javnosti.</s><s>I svima, kao smetaju paparaci koji se vrzmaju oko kafane vrebajući da uhvate nešto novo i senzacionalno.</s><s>Imena kao što je Stalone, Tomba, Naomi, Šefer, ne predstavljaju iznenađenje.</s>

<s>- Dovoljno je da dođeš nekoliko puta u ferariju i potrošiš malo više i već te zna cijeli Rim.</s><s>U ovim krugovima naravno.</s><s>Za moju Sabrinu misle da je potomak tuniskih kraljeva, - Dervo je šaputao dok ih je mladi šef sale odvodio do jednog slobodnog stolića.</s><s>Hamza se  udobno zavali, zapali cigaretu i sa interesovanjem razgleda svijet oko sebe.</s><s>Nalazio se u centru pokretne izložbe statusnih simbola i marki.</s><s>Satovi, prstenje, naočale, cipele, odijela, kravate, igle u kravatama sve je bilo tu, nenametljivo istureno da bi se pokazalo.</s>

<s>- Ili mi se čini.+</s>

<s>- Sura će se ovdje pojaviti najmanje trojica u takvim vojnim jaknama i sa velikim zakrpama na leđima.</s>

<s>Hamza je šutio.</s><s>Razmišljao je o Dervinoj priči.</s><s>Cijela priča je zvučala nevjerovatno, ali mnoge stvari su se uklopile.</s><s>Nikad nije upoznao nikog od familije sa Azrine strane.</s><s>A i one mnogobrojne pjesmice kojih se sjećao iz djetinjstva su bile na engleskom.</s><s>Ili, to što je Azra svirala violinu.</s><s>Nije mnogo pričala o svom djetinjstvu, a i kada bi pričala bile su to magloviti doživljaji i uopštene priče.</s><s>To što su njih dvoje preživjeli, objašnjava njihovu veliku ljubav prema Hamzi.</s><s>Samo ljudi koji su iskusili najveće nevolje mogu razlučiti stvarne od izmišljenih problema.</s><s>U tom kontekstu njegovi nestašluci u djetinjstvu, koji su izluđivali komšiluk, morali su Avdagi izgledati samo smiješni, a nikako problematični.</s>

<s>Ostali su u kafani nekoliko sati.</s><s>Dervo mu je ispod glasa pričao o gostima, šta koji radi, gdje živi, itd.</s><s>Sve u svemu u kafani je bilo malo običnog svijeta.</s><s>Nakon kafane, Dervo ga je odveo u klasični italijanski restoran kojem Hamza nije zapamtio ime.</s><s>Paste, riba, vino.</s><s>Kući su se vratili kasno i Hamza pođe pravo na spavanje.</s>

<s>Očekujući poziv na razgovor iz američke ambasade, Hamza je provodio dane sa Dervom i Sabrinom.</s><s>Vjerovatno po dogovoru, njih dvoje ga nisu ostavljali samog ni na trenutak.</s><s>Dani su prolazili u tihom spokoju.</s><s>Nakon skoro četiri ratne godine Hamza je imao osjećaj da je stalno na prelazu između sna i jave.</s><s>Svijet bjeličastih izmaglica.</s><s>Budio se bez detonacija eksplozija u tiha rimska jutra na prelazu između jeseni i zime.</s><s>Nije morao ništa i nije morao nigdje.</s><s>Nalazio se u vremenskom vakumu zajedno sa ovim čudnim i divnim starcem i tuniskom ljepoticom Sabrinom.</s><s>Izbačeni iz vremena i prostora, Dervo zbog godina, Hamza zbog pakla iz kojeg dolazi i Sabrina zbog obezbijeđene egzistencije i velike ljubavi prema starcu, izlazili su napolje bez ikakvog reda i pravila.</s><s>U ranu zoru bi išli da nađu otvorenu seosku gostionicu u selima oko Rima, kasno naveče jeli ribu i rakove u Fijumicinu, u ponoć pili kafu stojeći ispod strehe na fontani Di Trevi dok bi kiše oplakivale monument.</s><s>Sabrina mu je pokazivala turističke atrakcije Rima.</s><s>Divio se Mikelanđelu, Koloseumu, ulicama i pjacama.</s>

<s>Jedne noći vrativši se kasno kući, i pošto je Sabrina otišla na spavanje, Hamza se zadrža u razgovoru sa Dervom.</s><s>U neko doba ispriča mu priču o ratu i stradanjima u Bosni, o zakulisnim igrama Zapada, o svojoj tragediji, sličnoj stotinama hiljada drugih.</s><s>Hamzi poslije nije bilo jasno zbog čega je sve to pričao.</s><s>Možda zbog kompletne atmosfere tople zamračene sobe po čijim zidovima su igrale sjenke odsjaja vatre iz kamina dok je napolju zavijao hladni vjetar?</s><s>Ili zbog Dervine dječije radoznalosti i pitanja koja su, kao prst u oko, pogađala direktno u dušu?</s><s>Možda zbog toga što se već mjesec dana nalazio u atmosferi opuštenosti normalnog života.</s><s>Teret koji ga je pritiskivao i koji nije tako teško osjećao u ratnom okruženju u Bosni, sada je narastao, pritiskao mu dušu i on je morao da sa nekim podijeli njegovu težinu.</s><s>Hamza nije mogao pronaći boljeg slušaoca na svijetu.</s><s>Dervo je sjedio poluokrenut prema Hamzi, naklaćen bradom na stisnutu pesnicu i zagledan u jednu tačku pored kamina.</s><s>Nakon što je završio, Hamza ga pogleda.</s><s>Nije bio siguran da li ga je Dervo uopšte slušao ili su se pred njegovim zamišljenim očima redale slike sopstvenog pakla kroz koji je prošao.</s>

<s>***</s>

<s>Razgovor u Ambasadi USA u Rimu bio je kratak.</s><s>Nakon provjeravanja osnovnih podataka i razloga ulaska u USA, oficir pruži ruku Hamzi:</s>

<s>- Čestitam.</s>

<s>- Primili ste me?</s>

<s>- Ne.</s><s>Mi kažemo: odobrili smo Vam.</s>

<s>***</s>

<s>Bližio se dan rastanka.</s><s>Jednog turobnog, oblačnog i hladnog jutra, dok su doručkovali, Dervo saopšti da će imati goste naveče i da bi rado da i Hamza bude tu.</s>

<s>- Hoćeš li mi učiniti nešto? - Kaži,</s>

<s>- Hamza je znao da će učiniti sve za ovog starca.</s>

<s>- Puno bi mi značilo da budeš obučen po protokolu za prijeme.</s><s>Pa, ako ti nije mrsko ili nešto drugo, da odete ti i Sabrina i kupite što ti treba.</s>

<s>Kupili su klasično crno odijelo, bijelu košulju i leptir mašnu.</s><s>Cme lakovane salonke.</s><s>Sabrina primijeti da dobro izgleda.</s><s>Posebno, ako se gleda sa lijeve strane, pomisli Hamza.</s>

<s>Gosti su počeli dolaziti u dva minuta do osam.</s><s>Dvorište ispuniše skupocjene limuzine koje su blještale na svjetlu reflektora.</s><s>Odmah po zaustavljanju, vozači bi hitro istrčavali, oblijetali oko auta i otvarali vrata.</s><s>Dervo i Hamza su stajali kod ulaza i dočekivali goste.</s><s>Malo iza njih, Sabrina je primala šešire i kapute i odlagala ih u drugu prostoriju.</s><s>Došlo je samo pet gostiju.</s><s>Kad je posljednji ušao u kuću, Dervo dade znak Hamzi i oni se uputiše u salon.</s>

<s>- Niko više neće doći?</s>

<s>- Neće.</s><s>Ali dosta nas je.</s><s>Svaki vrijedi kao hiljade drugih.</s>

<s>Hamza nije shvatao, ali je izračunao da ovih pet gostiju i Dervo imaju oko petsto godina.</s>

<s>Stara gospoda, tri Italijana, jedan Mađar i Nijemac, su se smjestili oko kamina.</s><s>Svi su vrlo dotjerani, mirišljavi i izbrijani.</s>

<s>Sabrina, u dugoj crnoj haljini, zakopčanoj do grla, je primakla kolica sa pićem i povukla se u kuhinju.</s><s>Tri profesionalna kuhara su pripremili večeru malo prije osam i Sabrina ih je platila i ispratila.</s><s>Pošto su uzeli piće, stara gospoda se vratiše do kamina.</s><s>Dervo uze riječ.</s><s>Govorio je engleski.</s>

<s>- Čast mi je i zadovoljstvo što vas sve vidim ovdje.</s><s>Gospodo, dozvolite mi da nazdravim u to ime.</s><s>Salute!</s><s>Istovremeno, moram da vas podsjetim na mog velikog prijatelja Avdagu kojeg znate iz mojih priča, a ti ga Vitorio i lično poznaješ.</s>

<s>- Nije valjda umro?</s>

<s>- Nije, na sreću.</s><s>U našim godinama kad ti spomenu nekoga odmah misliš da je otišao na onaj svijet.</s><s>Ne gospodo, Avdaga je, hvala Bogu, dobro i zdravo.</s><s>Imam čast i veliko zadovoljstvo da vam predstavim Hamzu.</s><s>Avdagu juniora.</s>

<s>Vitorio, stari otmjeni gospodin, nekad visok preko metar i devedeset, sada pogrbljen pod teretom godina, morao se zavaliti unazad ako je želio da vidi Hamzino lice.</s><s>Duga bijela kosa se prosula po sakou.</s><s>On žmirnu nekoliko puta:</s>

<s>- Malo je ljudi kojih se sjetim sa takvim zadovoljstvom kao što je Avdaga.</s><s>Jedan po jedan ustadoše i priđoše Hamzi.</s><s>Rukovali su se ponovo.</s><s>Hamza se sa osmjehom rukovao sa njima.</s><s>Simpatični dragi starci.</s>

<s>- E, ovo čekam otkako si došao u Rim,- veselo će Dervo.</s>

<s>- Sada je dosta.</s><s>Ostavite momka,</s>

<s>- Nijemac je govorio engleski sa jakim germanskim akcentom.</s>

<s>- Sjedite, mladi naš prijatelju.</s><s>Molim Vas da sjednete i priuštite zadovoljstvo nama starcima.</s><s>Mi, znate, sada imamo rijetku priliku da popričamo sa nekim mladim od sedamdeset godina, a da nije iz porodice ili u vezi biznisa u našim kompanijama.</s><s>Hamza se spusti u fotelju.</s><s>Neko mu doda čašicu pića i on ne razmišljajući sasu piće u grlo.</s><s>Zakašlja se.</s><s>Opet se svi nasmijaše.</s>

<s>- Vidite, mladi gospodine, mi želimo da popričamo sa Vama.</s><s>Mislim da nas je Dervo zbog toga i pozvao.</s><s>Inače se srećemo jednom u tri mjeseca.</s><s>Vi mora da ste nešto posebno.</s><s>To je i normalno obzirom da u vašim venama teče dio Avdagine krvi.</s><s>Ukoliko se slažete, mi bismo željeli da malo popričamo o istoriji i ratu u Bosni.</s><s>Mislim da Vi nama možete mnogo toga ispričati o Bosni, a mi ćemo pokušati da Vam prezentiramo malo drugačije gledanje na tok istorije od uobičajenog i od onoga što ste učili u školi.</s>

<s>Hamza izvadi cigaretu.</s><s>Upitno pogleda Ota.</s>

<s>- Samo naprijed, mladi gospodine.</s><s>U našim godinama ne postoje štetne stvari.</s><s>I mi, uglavnom, pušimo.</s>

<s>- O.K. Ja ne bježim od sučeljavanja mišljenja.</s><s>Samo molim vas unaprijed da mi oprostite ako budem malo neugodan.</s><s>Pun sam Zapada - dovde.</s>

<s>- Hamza pokaza na vrh brade</s>

<s>. - Mi to od Vas i očekujemo.</s><s>Dakle ovako, - Oto je šetkao ispred kamina.</s><s>Ruke su mu bile mirne i spokojno su počivale svezane na leđima. - Kao prvo, naša mladost u vrijeme drugog svjetskog rata, ekvivalent je za Vašu u Bosni.</s><s>Vidite, naš šest smo se borili u četiri armije, na dvije različite strane.</s><s>Možete li da u nama prepoznate nekadašnje ratnike?</s><s>Teško?</s><s>Hm?</s>

<s>U ono vrijeme..., Njemačka tridesetih godina.</s><s>Onaj zanos, dobro, možemo to sada nazvati i kolektivnim ludilom, to se više nikada ne može ponoviti.</s><s>To nisu bile grupe ili grupice.</s><s>To su bili milioni.</s><s>Hitler je zgrabio vlast u veoma teškim trenucima za njemački narod.</s><s>I objedinio ga je oko svoje ideje.</s><s>Milione.</s><s>Milione koji su disali jednim srcem, jednom dušom.</s><s>Meni je drago što sam to doživio.</s><s>Sada, pred vama je ono što je preostalo.</s><s>Ja i Dervo, ostatak moćne armije koja je u ljeto 1941. godine krenula na Istok.</s><s>Pogledaj, starci koji životare svoje zadnje dane.</s>

<s>Vitorio, partizan iz Napulja.</s><s>De Vila i Sebastijan su ratovali za Musolinija a promijenili su uniforme 1943, i do kraja rata se borili protiv Nijemaca.</s><s>Janoš, heroj Crvene armije, igrom slučaja obreo se u Rusiji početkom rata i borio se cijelo vrijeme za Staljina.</s><s>A vidi sad...</s><s>Družimo se dugi niz godina.</s><s>I Vi dolazite iz rata.</s><s>Borili ste se.</s><s>Bili ste ratnik.</s><s>Ubijali ste.</s><s>Na licu su Vam tragovi borbe.</s><s>Šta je u Vašoj duši?</s><s>Šta ostane u duši ratnika nakon svega?</s><s>Osjećate li još mržnju?</s>

<s>Po mom dubokom uvjerenju, rat kao rat nije greška.</s><s>Čovječanstvo treba ratove za pročišćenje, za ponovni nalazak duhovnih vrijednosti.</s><s>Vremenom se čovječanstvo uljulja u izobilju, ljudi se izopače, pa i cijeli narodi, zemlje.</s>

<s>Stari De Vila ustade:</s>

<s>- Ja bih jako želio da Vam pokažem jedan drugi ugao gledanja na istoriju.</s><s>Bez namjere da Vam namećem bilo šta.</s><s>Evo, na primjer, Sovjetski Savez ili Rusija.</s><s>Mislite da je Rusima bolje što su pobijedili Njemačku i izašli kao pobjednici u, kako oni kažu domovinskom ratu?</s><s>Mi smo dugo razgovarali o tome i zaključili da nije baš tako.</s><s>Mislimo da Hitler ne bi pobio dvadeset, ili koliko već, miliona Rusa kao što je to učinio Staljin nakon rata.</s><s>Pored toga, Hitler je dao Rusima nešto o čemu skoro niko ne razmišlja.</s><s>U ratu se umire muški.</s><s>Hitler je dao Rusima mogućnost da umru za ideju, za slobodu, za majku Rusiju.</s><s>Znate šta im je dao Staljin?</s><s>Za njega nije bilo dovoljno samo ubiti.</s><s>Trebalo je slomiti, uništiti dok je živo, a tek zatim likvidirati.</s><s>Da li vam je poznato da je skoro svih dvadeset miliona likvidiranih u Staljinovim čistkama priznalo da su "agenti" CIA-e, ili drugih imperijalističkih i kapitalističkih sila?</s><s>Da li možete zamisliti te ljude koje su mučenjem ubijedili da su "neprijatelji svoje zemlje." I koji su jedva čekali da ih, kao dokazane špijune, strijeljaju.</s><s>Ne.</s><s>Mi mislimo da Rusima ne bi bilo gore da je Hitler pobijedio.</s><s>Ili, uzmite na primjer, Francusku.</s><s>Otove trupe su je pregazile za...</s><s>Oto je li za dvanaest dana?</s><s>Oto odmahnu rukom.</s>

<s>- Dvanaest dana!</s><s>Dan više-dan manje.</s><s>Vi ste se borili protiv Srbije i Hrvatske skoro četiri godine.</s><s>Kako je onda ovo moguće?</s><s>Mislim da je objašnjenje u tome što francuski narod nije imao ideju za koju bi se borio.</s><s>Ili drugim riječima, Francuski narod je u stvari molio Njemačku da dođe i zavede red.</s>

<s>- Molim Vas, o čemu vi pričate?</s><s>Kakav red?</s><s>Milioni mrtvih su molili Njemačku da dođe i pobije ih.</s><s>Evropa, Azija, Afrika.</s><s>Kakav red?</s>

<s>- Bravo, bravo.</s><s>Ali pogledajte sada.</s><s>Za Rusiju sam vam rekao.</s><s>A Francuska, pa, je li ... hm ..., pa recimo da se nisu pretrgli od borbe protiv Njemaca.</s><s>Je li da i vi mislite tako?!</s><s>A pogledajte šta se dešavalo u Africi.</s><s>Po kojem to ljudskom ili Božijem zakonu Afrika nije mogla biti afrička, ili njemačka, ili italijanska, a mogla je i morala biti francuska ili engleska?</s><s>Je li znate da su neke države u Africi smatrale Nijemce za oslobodioce?</s><s>E sad, što se tiče mrtvih...</s><s>Velika većina njemačkih, ili vojnika bilo koje zemlje u ratu, su samo vojnici, ratnici.</s><s>Tako smo i mi ubijali u borbi, u osvajanju ili odbrani, ubijali smo druge vojnike i ratnike...</s>

<s>- Izvršavali naređenja? - ironično će Hamza.</s>

<s>- Kao i Vi, mladi gospodine.</s><s>Da li ste Vi odlučivali gdje ćete napasti i zašto?</s><s>Ne!</s><s>I Vi ste dobijali naređenja i izvršavali ih najbolje što ste mogli.</s><s>Ili, da li ste baš morali ubiti sve neprijatelje koje ste ubili?</s><s>Možda ste mogli da ih ranite, zarobite?</s><s>Znam, znam, nije bilo vremena da o tome mislite.</s><s>Bio je rat.</s><s>Ali za ubijenog to nije opravdanje.</s><s>On je mogao da sačeka da se vi dogovorite.</s>

<s>- Ali, to je ludo.</s><s>Ja mislim da poznajem istoriju.</s><s>Ovo što vi tvrdite i način na koji razmišljate sve izvrće naopako.</s>

<s>- Sve i jeste naopako, mladiću.</s><s>I još nešto.</s><s>Dok trešte ratni bubnjevi i vihore ratne zastave, svi vladari vole i tetoše ratnike.</s><s>A onda, kada se smiri, na površinu isplivaju neki drugi.</s><s>Pametniji ili podliji, nije ni važno.</s><s>Dodvoravanjem, poniznošću i poltronstvom dolaze do položaja.</s><s>I onda vladari vide da je sa ovim novim mnogo lakše nego sa ratnicima koji su ga do skora okruživali.</s><s>I tako vladar ubrzo dođe do zaključka da je on, u stvari, nepogrešiv.</s><s>Pa, za Boga, svi se dive svakoj njegovoj riječi ili misli.</s><s>Objavljuju knjige sa njegovim mudrim mislima po oblastima: od lova i ribolova do ekonomije ili filozofije.</s><s>A ne kao oni prvi koji su mu stalno stavljali zamjerke i primjedbe i uz koje se osjećao skoro kao običan smrtnik.</s>

<s>- Izvinite, Bosna...</s>

<s>- Stoj!</s><s>Stani mladiću.</s><s>Nemoj me razočarati, molim te.</s><s>Samo mi nemoj reći da je u Bosni drugačije.</s><s>Jer, znaš, mi smo stari.</s><s>Mi smo sve to doživjeli.</s><s>I to što si htio da kažeš...</s><s>To bi bilo čudo.</s><s>Jednako onom kada se prije 1995 godina na Istoku pojavila zvijezda.</s><s>Hamza ušuti.</s>

<s>- Ono što stvarno želimo da Vam kažemo je da pokušate stvari posmatrati iz raznih uglova.</s><s>Ako ništa - interesantnije je.</s><s>Nekad đavo nije crn kao što izgleda.</s><s>A svi ratnici na svijetu su braća.</s><s>Pazite: ratnici, ne ubojice.</s>

<s>***</s>

<s>Kad su se gosti razišli, Dervo dade znak Hamzi da ostane.</s><s>Sjedili su jedan do drugog.</s><s>Dervo mu položi ruku na koljeno:</s>

<s>- Zlato Advagino, ja znam kako ti je.</s><s>Samo mi je žao što mi nisi dolazio prije rata.</s><s>Kao što si vidio, moji prijatelji su vrlo čudni.</s><s>Kao i ja, uostalom.</s><s>Jedan od razloga što se nisam oženio je bio taj što su moje ruke krvave.</s><s>Mi se nađemo jednom u tri mjeseca i uvijek pričamo o tome da li smo ubice ili vojnici.</s><s>I uvijek, svako nalazi opravdanje za svoju borbu i svoju stranu.</s><s>I ovo večeras je bio pokušaj da, sučeljavajući naše i tvoje mišljenje, dokažemo kako smo bili u pravu.</s><s>A, svi dobro znamo da nismo.</s>

<s>Svi su ratnici prokleti.</s><s>I oni koji napadaju i oni koji se brane.</s><s>Ne govorim o ubicama.</s><s>Oni su uvijek isti.</s><s>U svim ratovima.</s><s>Lešinari i hijene.</s><s>Ako ja mogu da ti dam savjet, nakon svih ovih godina, potraži ljubav.</s><s>Ljubav.</s><s>Jedino te to može spasiti.</s><s>Ne od drugih.</s><s>Od tebe samog.</s><s>Ja sam, na žalost, to kasno shvatio.</s>

<s>Nego, nešto drugo hoću da ti kažem.</s><s>Evo ti ova kreditna kartica.</s><s>Nisam je koristio.</s><s>Dajem ti je za jedan dan.</s><s>Tog dana, kada ti želiš, možeš da kupiš na nju sve što hoćeš.,</s>

<s>- Koliko? - kroz smijeh upita Hamza.</s>

<s>- Hiljadu, sto hiljada, nije bitno.</s><s>Ima samo jedan uslov.</s><s>Hoću da znam, kad dobijem račun da platim, hoću da znam da si tog dana bio sretan.</s><s>Za mene novac više ne znači ništa.</s><s>Ne znam ni koliko imam na računima.</s><s>I da se dobro potrudim ne mogu potrošiti ni manji dio.</s><s>Tako.</s><s>Nemam ti reći ništa više.</s><s>Hajde sada da se spava.</s><s>Sutra će te Sabrina odvesti na aerodrom.</s><s>Mi se nećemo više vidjeti.</s><s>Bio sam sretan ovih dana. - Dervo mu stisnu koljeno i izađe iz sobe.</s>

<s>***</s>

<s>Motor srebrenog jaguara tiho je zujao dok su se vozili prema Rimskom aerodromu.</s><s>Sabrina je, malo, malo, pogledavala Hamzu.</s>

<s>-Ne volim što odlaziš.</s>

<s>- Skoro nikada ne radimo stvari koje želimo.</s>

<s>- Šta ti, u stvari, želiš?</s>

<s>- Da znam, ne bih ni išao iz Bosne.</s>

<s>- Da li je normalno da želimo više od porodice, žene ili muža kojeg volimo, djece, kuće.</s><s>Stariti i gledati ih kako odrastaju?</s>

<s>- Mislim da nije.</s>

<s>- Zašto ideš?</s>

<s>- Ne znam.</s>

<s>Do aerodroma su šutjeli.</s><s>Gužva oko provjere karte, predaja prtljaga.</s><s>Mali bife unutar aerodroma.</s><s>Još dva sata do polijetanja. - Da li ideš nazad u Tunis kada diplomiraš? - Ne, dok je Dervoo živ.</s>

<s>- Pa šta ćeš?</s>

<s>- Ništa.</s><s>Živjeti kao i do sada.</s><s>Biti sa njim.</s>

<s>- Ti ga stvarno voliš?</s>

<s>- Da.</s><s>Kao što se voli dragi djed.</s><s>On me je izvukao.</s><s>Vjerovatno bih završila na štrafti.</s><s>Znam kako to ide.</s>

<s>- Ti znaš puno stvari.</s>

<s>- Nisam svetica.</s><s>Imam puno lošeg u sebi.</s><s>Ali sve se to povuklo pred Dervoom.</s><s>On mi je pokazao drugu stranu života.</s>

<s>- Života bogatih?</s>

<s>- Ne.</s><s>Novac je dobra stvar.</s><s>Dervoo mi je upravo sa mnogo novca pokazao da novac nije važan.</s>

<s>- Da li si ti sretna?</s>

<s>- Zašto ideš?</s><s>Mi bismo mogli zajedno.</s>

<s>- Možda, nekada.</s><s>Prije.</s><s>Sada je kasno.</s>

<s>- Za mene nije.</s>

<s>- Znam.</s><s>Ne govorim o tebi.</s>

<s>Dervoo kaže da si ratnik.</s>

<s>- I meni je to rekao.</s>

<s>- Ti baš znaš prekinuti razgovor.</s>

<s>- Izvini.</s><s>Hamza izvadi Dervinu kreditnu karticu.</s>

<s>- Molim te, vrati ovo Dervi.</s>

<s>- Ha, ha, ha, ha, - Sabrina se veselo nasmija.</s><s>Cijela kafana se okrenu prema njima.</s>

<s>- Znala sam.</s><s>Ti upravo tako izgledaš.</s>

<s>- Kako izgledam?</s>

<s>- Dervoo me je naučio da kažem ono što mislim.</s><s>On uvijek kaže ono što misli ili misli ono što kaže.</s><s>To je dobro, ne moraš da razmišljaš šta je pjesnik htio da kaže.</s>

<s>- To je prednost starosti.</s>

<s>- On je stvarno mislio ono što je rekao kada ti je dao karticu.</s>

<s>- Znam, samo ne treba mi.</s>

<s>- Tebi ne treba ništa.</s><s>Dervo bi se jako rastužio kada bih mu je vratila.</s><s>Ja to ne želim.</s><s>Zadrži je kao suvenir.</s><s>A, ako ga voliš i ako želiš da ga usrećiš, iskoristi je kad budeš sretan.</s>

<s>- Ako ikada budem sretan, neće mi trebati ništa.</s>

<s>- Obraduj starog prijatelja.</s><s>Daj mi jednu cigaretu.</s>

<s>- Mislio sam da ne pušiš.</s>

<s>- Ne pušim.</s><s>Daj mi cigaretu.</s><s>Sabrina povuče dim nekoliko puta.</s><s>Ugasi cigaretu i diže se sa stolice.</s>

<s>- Idem.</s><s>Ne volim rastanke.</s>

<s>- Niko ne voli rastanke.</s>

<s>- Nismo se ni rukovali kada smo se upoznavali.</s>

<s>- Nisam želio da te dodirnem.</s>

<s>- Da se ne uprljaš?</s>

<s>- Da te ne uprljam.</s><s>Sabrina ga zagrli i priljubi se uz njega.</s><s>Cijelim tijelom.</s><s>Kao da je željela da mu se zavuče pod kožu.</s><s>Lagano zadrhta.</s><s>Nasloni svoje usne na njegove u dugi poljubac.</s><s>Odmače se.</s>

<s>- Pomisli nekada na mene.</s>

<s>- Budi sigurna.</s><s>Sabrina se okrenu i izađe iz kafane.</s>

<s>U holu aerodroma potrča.</s><s>Reski zvuk potpetica je odjekivao ogromnim holom.</s>

<s>Avion je bio pun.</s><s>Putnici su žamorili.</s><s>U romanima i filmovima na odlascima, ljudi obično presabiraju svoj život ili nagađaju o neizvjesnoj budućnosti.</s><s>Hamza nađe da to nije tačno.</s><s>Njegove misli su bile prazne.</s><s>Ništa u ničem.</s><s>Čekao je samo kada će avion dostići visinu i stjuardesa javiti da se mogu odvezati i da je pušenje dozvoljeno.</s>

